Jammu-Kashmir: CRPF बंकर पर पेट्रोल बम से हमला करने वाली महिला को पुलिस ने किया गिरफ्तार
गिरफ्तार महिला की पहचान बारामूला निवासी 38 वर्षीय हसीना अख्तर के रूप में हुई है। गिरफ्तार आरोपी महिला का संबंध प्रतिबंधित अलगाववादी समूह दुख्तारन-ए-मिलत से होने की संभावना जताई जा रही है।
नई दिल्लीः जम्मू-कश्मीर के सोपोर में केंद्रीय रिजर्व पुलिस बल (CRPF) के बंकर पर पेट्रोल बम फेंक कर हमला करने वाली महिला को गिरफ्तार कर लिया गया है। पुलिस अधिकारियों ने इस बात की जानकारी दी। पुलिस ने बताया कि महिला की पहचान हमला करने के कुछ ही घंटों के अंदर कर ली गई थी। पुलिस ने इस संदिग्ध महिला की तलाश में एक विशेष टीम का गठन किया। जिसके बाद सीआरपीएफ बंकर हमला करने वाली महिला को गिरफ्तार कर लिया गया है। पुलिस के मुताबिक, गिरफ्तार महिला की पहचान बारामूला निवासी 38 वर्षीय हसीना अख्तर के रूप में हुई है। गिरफ्तार आरोपी महिला का संबंध प्रतिबंधित अलगाववादी समूह दुख्तारन-ए-मिलत से होने की संभावना जताई जा रही है। पुलिस महिला के बारे में और अधिक जानकारी एकत्रित करने में जुट गई है। पुलिस के अनुसार महिला पर पहले भी कई गंभीर आरोप लगते रहे हैं। 